ROMÂNIA
	                         Primăria Municipiului Carei
        COMPARTIMENTUL DE COMUNICARE
        445100 Carei, str, 1 Decembrie 1918 nr.40
             Tel./fax. 0261-861.663, interior 245, email: primariacar@yahoo.com

Către redacția Buletin de Carei,
- În atenția doamnei Daniela Ciută -

	Având în vedere solicitarea dumneavoastră verbală din data de 14.11.2018, în conformitate cu prevederile Legii 544/2001 privind Liberul acces la informațiile de interes public, vă comunicăm următoarele:
	1. Târgul de Crăciun este programat să se desfășoare la mijlocul lunii decembrie a acestui an. Direcția de Cultură din cadrul Primăriei Carei lucrează la stabilirea cu exactitate a programului. Amănuntele legate de acest eveniment vor fi comunicate în timp util reprezentanților mass-media și cetățenilor municipiului Carei.
	2. Centrul Cultural, Direcția de Cultură și Centrul de Promovare a Turismului Cultural lucrează la stabilirea programului pe zile și pe ore pentru evenimentele culturale din perioada 29 noiembrie - 1 decembrie 2018. Amănuntele legate de aceste evenimente vor fi comunicate în cursul săptămânii viitoare reprezentanților mass-media și cetățenilor municipiului Carei.
	3. În privința locuințelor sociale și ANL, arătăm că acestea s-au repartizat în baza punctajelor stabilite prin Hotărâri ale Consiliului Local Carei de către comisia constituită special în acest scop la nivelul administrației locale. Listele cu beneficiarii au fost aprobate de către Consiliul Local, fiind făcute publice la data aprobării lor. Facem precizarea că locuințele s-au acordat în mod transparent, pe baza unui punctaj clar, nu prin ”rezolvări”.
	În vederea unei bune colaborări în viitor, vă solicităm să depuneți în scris cererile de furnizare de informații publice, în condițiile prevăzute de Legea 544/2001. Se va oferi răspuns în termenele prevăzute de lege, în funcție de statutul solicitantului (jurnalist sau persoană privată). Astfel, vi se va răspunde punctual la fiecare întrebare. De asemenea, se vor evita situațiile în care angajaților Primăriei Carei li se atribuie declarații pe care aceștia susțin că nu le-au făcut niciodată în discuțiile purtate cu jurnaliștii. Mai facem mențiunea că noul Compartiment de comunicare al Primăriei Carei se află în prezent în proces de organizare, urmând să își intre în atribuții de săptămâna viitoare.
	În privința comunicatului de presă pe care l-ați solicitat, arătăm că Primăria Carei nu trimite comunicate personalizate. Comunicatele de presă, precum și alte anunțuri de interes public sunt postate pe site-ul și pe pagina de Facebook a Primăriei Carei, de unde pot fi preluate, ajustate și eventual comentate de către toate instituțiile mass-media interesate. Emit comunicate de presă doar Centrul Cultural, Direcția de Cultură și Centrul de Promovare a Turismului Cultural, toate aceste comunicate referindu-se la evenimentele culturale pe care le organizează.
Compartimentul de comunicare al Primăriei Carei